
Biedrība "Zaļā brīvība" ir iepazinusies ar informatīvo ziņojumu “Par Sabiedrības integrācijas fonda darbības uzlabojumu priekšlikumiem” un stingri iebilst pret Ministru kabineta sēdes protokollēmuma projekta 4. punktā paredzēto Sabiedrības integrācijas fonda administrēto programmu sadalīšanu starp dažādiem resoriem.

Protokollēmuma projekta 4.punktā uzdotais ir tiešā pretrunā ar citviet informatīvajā ziņojumā norādītajām atziņām, vērtējumiem un izvēlēto piemērotāko scenāriju. Neatkarīgajā auditā secināts un informatīvajā ziņojumā attiecīgi atspoguļotais norāda uz to, ka optimālākais risinājums ir SIF saglabāt un nostiprināt kā pārresorisku, centralizētu finansējuma administrēšanas mehānismu. Ir konstatēts, ka programmu sadalīšana palielinātu administratīvās izmaksas un slogu, radītu atšķirīgas finansējuma piešķiršanas un uzraudzības prasības, vājinātu kopējo pārskatāmību un apdraudētu SIF uzkrātās kompetences saglabāšanu. Tas īpaši negatīvi ietekmētu mazas, jaunas un reģionālas NVO. 

Neraugoties uz to, protokollēmuma 4.punktā noteikts uzdevums ierosina tieši pretējo - sadalīt programmas, kas radīs augstākminētos negatīvos efektus. Tādējādi secināms, ka piedāvātais risinājums pēc būtības virza SIF uz pakāpenisku faktisku likvidāciju un tas ir krasā pretrunā ar neatkarīgā audita un starpinstitūciju darba grupas secinājumiem. 

Neatkarīgais audits nav identificējis būtiskus trūkumus SIF finansējuma administrēšanā. Auditā konstatētās problēmas ir novēršamas, pilnveidojot SIF pārvaldību, precizējot tā mandātu un nodalot finansējuma administrēšanu no tiešas projektu īstenošanas. 

SIF ir būtisks atbalsts biedrības "Zaļā brīvība" darbības pilnveidei un atbalstam tās mērķa grupām. Tas ir faktiski vienīgais atbalsta instruments, kas palīdz stiprināt organizācijas iekšējo kapacitāti, vairojot institucionālo spēju un profesionalitāti, kas atsaucas arī uz spēju konkurēt Eiropas līmeņa projektu konkursos, būt zināmiem un iesaistītiem starptautiskos sadarbības tīklos. Tas ir vienīgais atbalsta instruments Latvijā, kas ir vērsts tieši uz pilsoniskās sabiedrības stiprināšanu - tādas, kas ir brīva no politiskām un industriju vai citu šauru interešu ietekmes, un kas ir absolūti nepieciešama demokrātijas nosargāšanā. Ar līdzfinansējuma programmām tas ir palīdzējis piesaistīt nozīmīgus līdzekļus no Eiropas līmeņa programmām.  Ir atzinīgi novērtējama arī SIF programmu skaidrā pieteikšanās kārtība un administrēšanas procedūras.  

Tādēļ biedrība "Zaļā brīvība" aicina pilnībā svītrot protokollēmuma projekta 4. punktu un precizēt 2. punktu, nosakot, ka SIF turpmākā attīstība balstāma scenārijā, kas saglabā un nostiprina SIF kā vienotu, neatkarīgu un pārresorisku publiskā finansējuma administrēšanas mehānismu, vienlaikus rodot risinājumus auditā konstatētajām nepilnībām. 

